**Speciális tartalékosként a Seregben**

**Már közel 50-en csatlakoztak a Hajdúságból a Magyar Honvédség által meghirdetett Speciális Önkéntes Területvédelmi Tartalékos Szolgálathoz. A program a jövőben is folytatódik, a megyeszékhelyek toborzóirodái továbbra is várják a jelentkezőket.**

A kialakult járványhelyzet miatt a Magyar Kormány gazdaságvédelmi programjának középpontjában a munkahelyek megőrzése és az új munkahelyek teremtése áll. Ebben vállal jelentős szerepet a Magyar Honvédség a – 2020. július 1-jével elindított – Speciális Önkéntes Területvédelmi Tartalékos Szolgálat vállalásának lehetőségével. A szolgálatra olyan büntetlen előéletű, felnőtt korú, magyar állampolgárok jelentkezhetnek, akiknek belföldi lakcímük és legalább általános iskolai végzettségük van. A honvédség akár több ezer állás nélkül maradt embernek adhat átmeneti vagy hosszútávú munkalehetőséget, a 6 hónapos képzés ugyanis újabb fél évvel meghosszabbítható, de lehetőség van áttérni más szolgálati formára is.

Az elmúlt rövid időszakban országszerte több százan vonultak be a Magyar Honvédség kijelölt alakulataihoz, a lakóhelyükhöz legközelebbi képzési helyre. Megyénkből eddig már majdnem 50-en csatlakoztak.

Az újoncok a bevonulásukat követően megkötik szerződésüket, megkapják a kiképzéshez szükséges ruházatot, majd megkezdik hat hónapos szolgálatukat. A kiképzés programját kifejezetten katonai előképzettséggel nem rendelkező civil embereknek dolgozták ki. Az erőnlét fokozatos növelése után 6 hetes általános lövész képzés, majd 3 hónapos egyéni szakkiképzés következik, ezalatt minden résztvevő egy általa választott területre specializálódik érdeklődési körének és végzettségének megfelelően. A foglalkozások heti negyven órában zajlanak, a napi feladatok végrehajtása után mindenki hazamehet a családjához. A speciális önkéntes területvédelmi tartalékos katonáknak a garantált havi jövedelem mellett napi egyszeri meleg étel és utazási támogatás is jár.

A honvédség nem titkolt célja a programmal, hogy egyre többen válasszák a szerződéses szolgálatot vagy a tartalékos szolgálati formák valamelyikét. Természetesen, aki a képzési idő alatt visszakapja állását vagy új munkát szerez, bármilyen megkötés nélkül, azonnal visszatérhet a civil életbe.

A speciális szolgálatformához egészségügyi szűrés és erkölcsi bizonyítvány szükséges. A katonai toborzók mindenben segítik a jelentkezőket, így akár megszervezik az orvosi vizsgálatokat is. A jelentkezési lapot a megyei toborzóirodákban lehet kitölteni, az előzetes kérdésekre pedig telefonon és e-mailben is válaszolnak. Elérhetőségük megtalálható a [www.iranyasereg.hu](http://www.iranyasereg.hu/) és a [www.hadkiegeszites.hu](http://www.hadkiegeszites.hu/) oldalakon, de jelen vannak a Facebookon is, MH Katonai Igazgatási és Központi Nyilvántartó Parancsnokság néven. A Hajdú-Bihar megyében lévő ügyfélszolgálat Debrecenben a Péterfia u. 58/a szám alatt található, ahol nyitvatartási időben személyesen, telefonon (52/314-200) vagy email-ben ([hajdu.toborzo@mil.hu](mailto:hajdu.toborzo@mil.hu)) lehet érdeklődni a vállalható katonai szolgálatformák iránt.

Fotó: Schwarcz Viktória t. százados